google/wiki40b huggingface dataset:
הבה לי מוזיקה

פרקים בסרט

הסרט בנוי מעשרה פרקים:

אנשי מרטין ותושבי קוי

רביעיית "The King's Men" מספרים סיפור בהשראת סכסוך הטפילד-מק'קוי על זוג שמתאהב כנגד מוסכמות החברה. הקטע נחתך בגרסת ה-NTSC של הסרט, אך נשמר בגרסת ה-PAL.

הנהר הכחול

הקטע מורכב מקטע שהיה אמור להיות בסרט פנטסיה, בעודו מלווה ליצירתו של קלוד דביסי "אור הירח" מתוך הסוויטה הברגמסקית. בקטע, שתי אנפות מעופפות לאור הירח. עם זאת, עם צאתו של "נגן את המוזיקה שלי", הקטע המוזיקלי הוחלף בשיר החדש "הנהר הכחול", אשר מבוצע על ידי המקהלה בניצוחו של קן דארבי. הקטע המקורי שהוכן לסרט "פנטסיה" עודנו קיים.

All the Cats Join In

קטע-ג'אז בביצוע רביעיית-הנגנים של בני גודמן המציג תלמידי בית-ספר תיכון החוגגים ורוקדים במסיבה הנערכת במסבאה.

בלעדייך

בלדה על אהבה נכזבת בביצועו של הזמר והשחקן אנדי ראסל. השיר הוקלט על ידי ראסל עצמו גם בביצוע דו-לשוני, אנגלית וספרדית, כאשר הביצוע הספרדי נקרא "Tres palabras" (תרגום מילולי: "שלוש מילים"), והגרסה הספרדית היא למעשה הגרסה המקורית של השיר, אשר נכתבה עוד ב-1945 ואף תורגמה לעברית בעת מלחמת העצמאות על ידי מתרגם אנונימי תחת השם "מתחומי העמדה".

Casey at the Bat

רסיטל על שחקן בייסבול יהיר בקריינותו של השחקן ג'רי קולונה.

שתי צלליות

שני רקדני-בלט אמיתיים וברקע קטעי אנימציה. מלווה בשיר של דינה שור.

פטר והזאב

עיבוד אנימציה ליצירתו של סרגיי פרוקופייב, בליווי קולו של סטרלינג הולוויי. ילד רוסי בשם פטר הולך אל היער על מנת לצוד זאב עם חבריו, בעלי החיים; ציפור בשם סשה, ברווזה בשם סוניה וחתול בשם איוון. כל כלי מייצג דמות: את פטר מייצגים רביעיית מיתרים, את סשה מייצג חליל, את סוניה הברווזה מייצג אבוב, את איוון החתול מייצג קלרנית ואת הסבא מייצג פגוט. הקטע כולו עושי בסגנון הקטעים מהסרט פנטסיה.

לאחר שהלכת

קטע המלווה בקולו של בני גודמן ותזמורת מואנשת הכוללת פסנתר, בטנון, תופים, קלרנית, חצוצרה, טרומבון וסקסופון.

Johnnie Fedora and Alice Bluebonnet

קטע שמציג סיפור אוהבים בין שני כובעים שמתאהבים בחלון הראווה. כאשר אליס נמכרת, ג'וני יוצא למסע במטרה למצוא אותה. מלווה בקולותיהן של האחיות אנדרוז. בדיבוב לצרפתית מבצעת את השיר אדית פיאף.

הלויתן שרצה לשיר בבית האופרה

סיפורו הטראגי של וילי, ראשתן גדול-ראש בעל יכולת מוזיקלית יוצאת-דופן וחלומו להיות זמר-אופרה. הסיפור עליו נפוץ ברחבי העיר והאמרגן פרופסור טטי-טאטי סבור בטעות כי לויתן זה בלע זמר-אופרה ועל-כן דולק אחריו במטרה לצוד אותו, ומחשבה מוטעית זו אף מתעצמת למחשבה כי וילי בלע שלושה זמרי-אופרה כאשר הפרופסור שומע כיצד וילי מסוגל לשיר בשלושה קולות גבריים שונים: טנור, בריטון ובס. לבסוף נהרג וילי מצלצל ונשמתו עולה לגן עדן, שם הוא מזמר באלפי קולות מגוונים ושונים. השחקן נלסון אדי מגלם את כל הדמויות בסיפור.

גרסה עברית

הסרט מעולם לא דובב לעברית בשלמותו, אך שני פרקים: "פטר והזאב" ו"הלווייתן שרצה לשיר בבית האופרה", יצאו על קלטות עבריות שעל דיבובן הייתה ממונה שפרירה זכאי.
דייוויד ג'. ג'נקינס

קשרים כספיים

דייוויד ג'. א. ג'נקינס קיבל מענקי מחקר ומימון, תמיכה בנסיעות, תשלומים עבור הרצאות ותשלומים עבור השתתפות בפנל הדוברים או בוועדה המדעית המיעצת מטעם גופים מסחריים ואחרים. רשימת הגופים הללו נמסרת על מנת לאפשר לקוראי מאמרים להעריך השפעה אפשרית של ניגוד עניינים. ברשימה נכללים ארגון מגדלי הקטניות של ססקצ'ואן, רשת המחקר של הקטניות, רשת החומרים והמזונות המתקדמים, חברות לובלו, יוניליבר, ברילה, הנהלת ועד השקדים של קליפורניה, חברת קוקה-קולה (ביוזמת החוקר, מענק בלתי מוגבל), סולה, היין סלסטיאל, חברת סניטריום, אוראפטי, קרן המחקר והחינוך הבין לאומית של מועצת עץ האגוז, מכון הבוטנים, מועצות הקנולה והפשתן של קנדה, המועצה לשליטה קלורית, CIHR, קרן קנדה לחדשנות וקרן המחקר של אונטריו, משרד החקלאות האמריקאי כמרצה בכנס לזכר וו.או. אטווטר ב-2013, הרבלייף אינטרנשיונל, מעבדות הבריאות הפאסיפיות, חברת NFH ('הבסיס התזונתי לבריאות'), מטאג'ניקס, באייר טיפול בצרכן, יוניליוור קנדה והולנד, Solae, קלוג, דייסות קוואקר, פרוקטר אנד גמבל, מעבדות אבוט, מאכלי Dean, ועדת התות של קליפורניה, פפסיקו, קרן אלפרו, פיוניר הי-ברד הבינלאומי, דופונט תזונה ובריאות, Spherix ייעוץ, WhiteWave מזונות, AgriCulture ואגרו-מזון קנדה, האגודה למאכלי סויה של צפון אמריקה, קרן התזונה של איטליה (NFI), Nutra-Source Diagnostics, תוכנית מקדוגל, קבוצת תרגום הידע של טורונטו (בית החולים סנט מייקל), הקולג' הקנדי לרפואה נטורופתית, בית החולים לילדים, האגודה לתזונה של קנדה  (CNS), האגודה האמריקנית לתזונה (ASN), האוניברסיטה של מדינת אריזונה וקרן המכון לתזונה, לחילוף חומרים ולסוכרת של פאולו סורביני. הוא קיבל את פרס המצוינות במחקר ממועצת האגוזים והפירות היבשים הבין-לאומית ב-2013, מימון מהחברה הקנדית לאנדוקרינולוגיה ומטבוליזם להכנת תקצירי מקרים עבור איגוד הסוכרת האמריקאי וכן תשלום מבית החולים גריפין (על פיתוח שיטת הניקוד NuVal).
ציד מכשפות

מאפייני האנשים שהורשעו בכישוף

החשש מפני מעשי כישוף לא היה מוגבל לנשים בלבד וגם גברים רבים אשר נחשדו בכישוף נשפטו, עונו והוצאו להורג. במקרים שונים היו אלו גברים ולא נשים שהיוו את מרבית הנאשמים בכישוף. למשל: באיסלנד, 92% מהנאשמים היו גברים, ובאסטוניה 60% מהקרבנות היו גברים, לרוב איכרים בגיל העמידה שעסקו ברפואה עממית. במשפטי הכישוף שנערכו במוסקבה, שני שלישים מהנאשמים היו גברים. באיים הבריטיים גברים היוו כ-60 אחוזים מהנאשמים בציד הכישוף, ובאזור שווייץ היו גבוהים יותר ועמדו על כ-80 אחוזים מהנאשמים. בגרמניה גברים בעלי מעמד חברתי גבוה היו מוקד להאשמות, בהמשך בין השנים 1500-1650, היו אלו גברים צעירים שהיו בסיכון גבוה למצוא עצמם נאשמים בעוון כישוף.
− 
−
בנוסף, למרות שברוב המקרים ילדים היו המאשימים ולא הנאשמים, גם ילדים עמדו למשפט לעיתים באשמת כישוף. למשל: במשפטי וורצבורג בשנת 1629, ילדים היוו 60 אחוז מהנאשמים, ולמרות שהמספר פחת ל-17 אחוזים בהמשך אותה שנה. מספר עשורים מאוחר יותר, בסוף שנות השישים של המאה ה-17, ילדים בשוודיה טענו באופן פומבי שמבוגרים לקחו אותם למפגש מכשפים. כתוצאה, 15 נערים מעל גיל 16 הוצאו להורג, וכ-40 נערים צעירים יותר הולקו כעונש.
גשש

גשש הוא אדם שתפקידו לעקוב אחרי בני אדם או בעלי חיים באמצעות העקבות והשינויים שהם משאירים בשטח. הגשש מומחה בזיהוי טביעות רגליים ובשינויים לא טבעיים בתוואי השטח. תפקידו של הגשש הצבאי כולל גם איתור מטעני חבלה שהושארו בשטח.
הגששים בצבא ההגנה לישראל עוברים טירונות כרובאי 05 ולאחר מכן מקבלים את הכשרתם בבסיס אימונים פיקודי (בא"פ) דרום, רובם ככולם בדואים, פרט לגששים המשתתפים באבטחת הקריה למחקר גרעיני, הנמנים עם קהילת ביתא ישראל (משיקולים של סיווג ביטחוני).
הבמה החשמלית - אגדת רוקנ'רול

תקציר העלילה

להקת הבמה החשמלית הייתה מהלהקות החשובות של הרוק הירושלמי בפרט והישראלי בכלל. חברי ההרכב היו נערים שיצאו משכונות מצוקה, ממוסררה ומנחלאות. למרות הצלחתם הם מעולם לא הקליטו אלבום משלהם. הם הקליטו סינגל עם צביקה פיק ואת חנטריש שלוש ורבע עם דני בן ישראל, אך בשני המקרים לא קיבלו קרדיט. בסרט מוסק מוצא את כל חברי הלהקה ומציע להם לשוב ולנגן יחד כדי להפיק אלבום משל עצמם. הסרט עוקב אחרי סיפורי החיים שלהם מאז ועד היום, ומציג את תהליך העבודה המשותפת שלהם אחרי 37 שנים. הם לא מצליחים להקליט אלבום אלא מופיעים בצוללת הצהובה בירושלים עם הופעת אורח של המעריץ שלהם ברי סחרוף במופע שמשודר בערוץ הראשון.
מוחמד עבדאללהי מוחמד

ראשית חייו

מוחמד נולד במוגדישו, בירת סומליה בשנת 1962. הוא למד בפנימייה ובשנים 1989-1993 למד לימודי תואר ראשון בהיסטוריה בניו יורק שבארצות הברית. בשנת 2009 סיים תואר שני במדע המדינה. כיום הוא מחזיק באזרחות סומלית ואמריקאית.
עד קריסתה של הממשלה הפדרלית בשנת 1991 מוחמד עבד במשרד החוץ. בשנים 1985-1988 עבד כמזכיר ראשון בשגרירות סומליה בוושינגטון ועבד עם ארגוני זכויות אדם שונים. הוא התגורר בארצות הברית עד שנת 2010.

ראשות הממשלה

ב-14 באוקטובר 2010 מונה מוחמד לראשות ממשלת סומליה. ב-31 באוקטובר המינוי אושר על ידי 297 מתוך 392 חברי הפרלמנט, כאשר 92 נציגים התנגדו, ו-3 נמנעו. היו פרשנים אשר חשבו כי גילו הצעיר וניסיונו בדיפלומטיה יכולים לסייע למדינה. מזכ"ל האו"ם באן קי-מון בירך את מוחמד על המינוי. מוחמד זכה לתמיכה גם מן האיחוד האפריקאי אשר הגדיל את תמיכתו במדינה. מוחמד הושבע לתפקידו ב-1 בנובמבר.
ב-12 בנובמבר מוחמד הציג את ממשלתו החדשה, אשר קטנה באופן משמעותי והכילה כ-18 שרים שמרביתם היו טכנוקרטים. הממשלה אושרה על ידי הפרלמנט ב-27 בנובמבר על ידי רוב של כ-251 מחברי הפרלמנט. ממשלתו של מוחמד ביצעה רפורמות רבות, ובהן ניסיון לפתור מתיחויות ביטחוניות בדרום המדינה, תמיכה בחיילי הצבא וחיזוק השקיפות שבמסגרתו שרי הממשלה הצהירו על נכסיהם באופן פומבי וחתמו על קוד אתי. כמו כן, הודק הפיקוח על שרי הממשלה ונאסר עליהם לנסוע לחו"ל שלא לצורך ושלא באישור מוחמד. בתקופה זו לשלטון הסומלי היו הישגים רבים במסגרת מלחמת האזרחים.
ביוני 2011 התגלה סכסוך עמוק בין מוחמד לנשיא המדינה. סכסוך זה היה שנוי במחלוקת וגרר מחאה כנגד הנשיא ובעד מוחמד. המחאה גלשה אל מעבר לגבולות סומליה והתקיימה אף בערים קהיר, לונדון, סידני, יוהנסבורג, ניירובי, רומא, סטוקהולם, מיניאפוליס וטורונטו.  בסופו של דבר, מוחמד התפטר מתפקידו ב-19 ביוני. לאחר התפטרותו, חזר מוחמד לארצות הברית ועבד במדינת ניו יורק.

הנשיאות

בתחילת 2012 חזר מוחמד לסומליה והקים מפלגה בשם "טיו" בשיתוף יחד עם כמה משריו לשעבר. באותה השנה התמודד לנשיאות המדינה, אך הפסיד בסיבוב הראשון. בשנת 2017 התמודד לתפקיד שוב פעם מול יריבים רבים. הקמפיין שלו התמקד במלחמה ברעב ובגורמים אסלאמיים כגון א-שבאב. ב-8 בפברואר הוא ניצח בפרלמנט עם למעלה מ-55% מקולות הנציגים. הוא הושבע לתפקידו לאחר כשבוע.
מחלת חיסון עצמי

טיפול

הטיפול במחלות אוטואימוניות הוא מורכב. האוטואימונולוגים מנסים שילובים שונים של תרופות אנטי-דלקתיות, תרופה מדכאות מערכת חיסון, סטרואידים, ובמידת האפשר תרופות ממוקדות ובהן נוגדנים חד-שבטיים שמטרתם להרוג מולקולות דלקתיות או נוגדנים המיועדים לווסת את מערכת החיסון.
אברהם אליעזר אלפרשטיין

הרב אברהם אליעזר אלפרשטיין (ה'תרי"ג, 1853 - ה' בשבט ה'תרע"ז, 28 בינואר 1917) היה רב וראש ישיבה ליטאי-אמריקאי, פרשן התלמוד הירושלמי, מראשי הישיבה הראשונים של ישיבת רבינו יצחק אלחנן וממייסדי אגודת הרבנים דארצות הברית וקנדה.

ביוגרפיה

נולד בקוברין שבמחוז גרודנה לרב ישעיה אלפרשטיין. נסמך לרבנות בידי רבי אריה ליב ילין מבילסק ורבי מרדכי מלצר מלידא. נשא אשה מרוזאני וגר בעיר. במשך שנים ספורות כיהן כרב בית הכנסת קמניצקער בווילנה וכרבו של הפרבר הווילנאי נובוגורוד, בסוף ימיו בליטא התמנה כרב קהילת "זבח צדק" בסלובודקה. ובשנת 1881 היגר לארצות הברית.
בארצות הברית כיהן כרב ב"קהל עדת ישורון" בניו יורק במשך מספר שנים, ואחר כך בשיקגו בבית הכנסת "אוהבי שלום" של יוצאי מריאמפולה. בהיותו בשיקגו הדפיס את ספרו "הראל" (חידושי הרא"ל; שיקגו: דפוס רוזנברג, תרמ"ז-תר"ן) הכולל שלושה פירושים על מסכת ביכורים מן התלמוד הירושלמי. לאחר שנים ספורות שב לניו יורק וכיהן כרבן של כמה קהילות. הוא היה אחד הרבנים היחידים שלא נתנו הכשר, כדי לא להיות תלוי בתעשייני המזון ובאחרים. התנה עם הקהילות בהן כיהן, שמשכורתו תכסה את כל הוצאותיו ושלא יעבוד במקביל במשרות אחרות.
באוסף כתבי היד הרבניים, שבספריית מנדל גוטסמן בישיבה יוניברסיטי, נמצא ארכיון מכתבים שנשלחו אליו.
השאיר אחריו בכתב יד ספר שלם על חכמת התכונה
בוהיניה

מאפיינים

מרבית הבוהיניות הן עצים בגובה 6 עד 8 מטרים, עם עלווה המתפרשת לרדיוס של 3-6 מטרים. העלים רחבים ובעלי שפה תמימה ומעוגלת, כשטרף העלה גזור פעם אחת באמצעו.
הפרחים בעלי חמישה עלי כותרת, וצבעיהם עשויים להשתנות על פי המין. הגוונים הנפוצים הם ורוד, ארגמן, צהוב וכתום. הפריחה לרוב מתחילה בסוף החורף ויכולה להמשך עד תחילת הקיץ.
כמו כל בני משפחת הקטניות, פירות העץ הם זרעים עגולים הנישאים בתרמיל. זה מבשיל לרוב כחודש לאחר בקיעת הפרחים, ונפתח לאחר ייבושו לפיזור הזרעים.
תהליך ההאבקה של מרבית מיני הבוהיניה מבוצע על ידי ציפורים, כגון צופיות.

על השם

בוהיניה נקרא על שם האחים הבוטנאים השווייצריים-צרפתים גספר ויוהאן בוהין.
השם תורגם לעברית כבּוֹהִינִיָּה, על פי האקדמיה ללשון העברית, בוטניקה: צמחי א"י (תש"ו), 1946.
כורובאטס

כוֹרוֹבַּאטֵס (מיוונית: χωροβἀτης) הוא מכשיר מדידה רומי ששימש למדידה מדויקת של שיפועים לצורך בנייה. תוצאות המדידה בכורובאטס נחשבות מדויקות יותר משניתן להשיג באמצעות פלס. הכורובאטס מתואר בספר "על אודות האדריכלות" שכתב המהנדס והאדריכל הרומי ויטרוביוס לפני כ-1900 שנה, בפרק העוסק בבניית אמות מים. חוקרים סבורים שזהו הכלי המרכזי ששימש למדידת שיפועים בעת בניית אמות מים, כמו בניית האמה התחתונה בירושלים, שנבנתה על ידי החשמונאים תוך שימוש בטכנולוגיות רומיות.
רמת הדיוק של הכורובאטס קריטית לשמירת שיפוע קבוע לאורך האמה, במיוחד כשהפרש הגבהים בין שני קצות האמה קטן. במקרה כזה יש לבנות את האמה בשיפוע מתון מאוד, דבר המצריך תכנון קפדני ושימוש בכלי מדידה מדויקים.

אופן פעולת המכשיר

הכורובאטס מורכב ממסגרת עץ ארוכה, שקרוב לשני קצותיה תלויות שתי משקולות. כאשר מעמידים את המכשיר על גבי שיפוע, המשקולות שבקצותיו נוטות ומגיעות לגבהים שונים. ההפרש בין הגבהים מלמד על זווית השיפוע.

ויטרוביוס מציין שכדי לכייל את המכשיר ולהבטיח ששתי המשקולות בגובה זהה לגמרי, יש להעמיד את הכורובאטס מעל כלי מלא מים, שכן לפי חוק הכלים השלובים גובה המים בשני צדי הכלי יהיה תמיד זהה. עם זאת, מציין ויטרוביוס שעל פי ארכימדס פני השטח של המים אינם שטוחים, ושיש להתחשב גם בעקמומיות כדור הארץ, אך מסביר שמדובר בסטייה מזערית, מכדי שתשפיע על רמת הדיוק של המכשיר.
פאול וולפסקהל

חייו

פאול היה בנו הצעיר של הבנקאי היהודי יוזף קארל תיאודור וולפסקהל (1814–1863) ושל יוהאנה, בתו של בנקאי החצר בשטוטגרט, נתן וולף קאולה (Kaula). אחיו הבכור, וילהלם אוטו וולפסקהל (1841–1907), היה משפטן. וילהלם לקח על עצמו את ניהול הבנק המשפחתי לאחר מות אביהם, ואילו פאול החל בשנת 1875 לימודי רפואה בלייפציג, טיבינגן והיידלברג, שם התמחה באופתלמולוגיה. בזמן זה החל לגלות סימפטומים של טרשת נפוצה, ובעטיה עזב את לימודי הרפואה והחל ללמוד מתמטיקה בבון ומשנת 1881 באוניברסיטת ברלין, שם למד בין היתר תורת המספרים אצל ארנסט אדוארד קוּמר (Kummer). וולפסקהל, שכבר הוסמך כדוקטור לרפואה, לא כתב דיסרטציה במתמטיקה. בשנת 1887 עשה הביליטציה באוניברסיטה הטכנולוגית של דרמשטדט (TU Darmstadt), ושם הרצה גם על תורת המספרים.
בסביבות שנת 1890 כרע תחת עול המחלה ונאלץ לחדול מלהרצות, אך עם זאת הוסיף לפרסם כמה מאמרים מתמטיים קצרים. ב-1903 הסכים לשידוך שארגנה משפחתו, אך הזיווג לא עלה יפה. לקראת מותו, ב-1905 ציווה 100,000 מרקים כפרס שיינתן למי שיוכיח את המשפט האחרון של פרמה.
נפטר ב-1906.
אחיינו (בן אחיו וילהלם אוטו) היה הסופר, המשורר והמתרגם הנודע קארל וולפסקהל.

פרס וולפסקהל

גרסה רומנטית המסבירה את הפרס נמסרה על ידי המתמטיקאי אלכסנדר אוסטרובסקי. וולפסקהל נדחה בחיזוריו אחרי עלמה צעירה. כיוון שלא מצא טעם לחיים ללא אהבתה, החליט להתאבד בירייה לראשו. הוא הסדיר את ענייניו, קבע את תאריך מותו וקבע כי שעת המוות תהיה חצות בדיוק. כיוון שהיה אדם שיטתי ומסודר סיים את הכנותיו כמה שעות מוקדם מן הרגיל ולכן החליט להעביר את שעותיו האחרונות בספרייתו בקריאת פרסומים מתמטיים. בשעה שעבר על מאמרו של קומר המסביר את טעותם של קושי ולאמה בניסיונם להוכיח את המשפט האחרון של פייר דה פרמה, נתקל בנימוק מוקשה. עד שהצליח ליישב לעצמו את הנקודה, חלפה שעת חצות ותשוקתו של וולפסקהל לחיים ניצתה מחדש.
בצוואתו הקצה וולפסקהל 100,000 מרקים לאדם שיוכיח את המשפט האחרון של פרמה, אך לא לאדם שישלול אותו. התקופה שנקצבה למתן ההוכחה – 100 שנה. עם מותו ב-13 בספטמבר 1906 הפכה הזכייה בפרס וולפסקהל למטרתם של מתמטיקאים חובבים רבים. כל ההוכחות שנשלחו אל ועדת הפרס באוניברסיטת גטינגן, שבראשה עמד המתמטיקאי אדמונד לנדאו, נמצאו שגויות. כדי לענות לפונים הרבים הכין לנדאו שבלונה של מכתב שהכיל את מספרי העמוד והשורה בהם נמצאה הטעות הראשונה. מרטין גרדנר מספר על שיטות יצירתיות אף יותר כגון שליחת המכתב בחזרה לפונה והפניה לחובב הקודם ששלח מכתב כבר-סמכא בנושא, או התשובה "יש לי הפרכה נפלאה להוכחה שלך, אבל לרוע המזל הנייר הזה צר מלהכילה". בסופו של דבר ניתן הפרס לאנדרו ויילס ב-1997, כ-11 שנה לפני מועד פקיעת הפרס.
יהודה ליברמן

ביוגרפיה

ליברמן נולד בחדרה כילד בכור לצילה, ניצולת השואה שהגיעה ארצה מפולין, ולמרדכי שהגיע ארצה מרוסיה בגיל שלוש ושימש במשך שנים כסגן ראש עיריית חדרה. אחיו הצעיר הוא בנצי ליברמן.
בילדותו למד בבית הספר הממלכתי דתי בחדרה ובבגרותו, במדרשיית נועם בפרדס חנה.
שימש כראש מועצת קרני שומרון במשך כ-10 שנה.
שימש במשך תקופה קצרה גם כראש מטה מועצת יש"ע.
משנת 2013 משמש ליברמן בתפקיד יו"ר "הקרן לגאולת קרקע" - עמותה שהוקמה בתחילת שנות ה-80, ביוזמת אישים ביהודה ושומרון כמו בני קצובר, צבי סלונים, עו"ד משה גליק ואברהם מינץ. הקרן קיבלה מהמדינה לפחות 9,000 דונם ביהודה ושומרון. שווי הקרקעות, לאור הזינוק במחירי המגרשים ביהודה ושומרון, מוערך ב-2–3 מיליארד שקל - קרקעות שאותן היא מפתחת באמצעות חברות מסחריות המוכרות אותן בסופו של דבר למתיישבים ביישובים ביו"ש.
נשוי לאתי ומתגורר בקרני שומרון.
מדד מיקום

בסטטיסטיקה, מדד מיקום הוא ערך מייצג של התפלגות (נקרא גם ערך מרכזי). אף על פי שהמושג אינו מוגדר פורמלית, הממוצע החשבוני, החציון והשכיח הם הדוגמאות הנפוצות ביותר למדדי מיקום. בסטטיסטיקה תאורית בוחרים את מדד המיקום בהתאם לסוג המשתנה. משתנה איכותי ניתן לתיאור בעזרת השכיח; משתנה אורדינאלי ניתן לתיאור גם בעזרת החציון; ומשתנה בסולם מדידה שבו אפשר להשוות הפרשים - ניתן לתיאור גם בעזרת ממוצע.
מדד מיקום יכול להיות מחושב עבור קבוצה סופית של ערכים (תצפיות במדגם) או עבור פונקציית התפלגות נתונה, כגון ההתפלגות הנורמלית הסטנדרטית. בדרך כלל כהשלמה למדדי מיקום יוצגו גם מדדי פיזור שונים, דוגמת שונות וטווח בין רבעוני.

מדדי מיקום ופונקציות הפסד

הממוצע, החציון והשכיח מתקבלים באופן טבעי כאשר מסתכלים על בעיה של מזעור פונקציית הפסד עבור אוסף נתון של תצפיות:
הממוצע יתקבל בתור הערך שממזער פונקציית הפסד ריבועית:  כאשר  הן התצפיות. 
באופן דומה החציון הוא הממזער של פונקציית הפסד של ערך מוחלט . 
השכיח הוא הממזער של פונקציית ההפסד הבאה:  כאשר . 
פונקציות אלו הן חלק ממשפחה של פונקציות הפסד (נורמות) בשם פונקציות .
מרכוס פייזר

קריירה

בצעירותו שיחק פייזר באוניברסיטת המדינה של איווה ולאחר שלוש שנים נבחר בשנת 2000 במקום הרביעי בדראפט ה-NBA על ידי השיקגו בולס, בה נלחם על מקומו בחמישייה עם אלטון ברנד, עונת 2001-2002 הייתה עונת השיא שלו, בה הגיע לממוצעים של 12.3 נקודות למשחק ו-5.6 ריבאונדים למשחק. 
לאחר 4 שנים בשיקגו בולס חתם פייזר כשחקן חופשי במילווקי באקס. לאחר עונה מאכזבת בבאקס הוא חתם באוסטין טורוס מה-NBDL, בה זכה בתואר ה-MVP של אותה עונה (2005-2006).
במרץ 2006 חתם פייזר בסיאטל לחוזה של 10 ימים, ולאחר שלא שיחק אף משחק חתם בניו אורלינס עד סוף העונה.
בעונת 2006-2007 שיחק פייזר במורסיה הספרדית בה התבלט עם ממוצעים של 18.9 נקודות ו-6.8 ריבאונדים למשחק.
עם תום העונה בספרד חתם פייזר באקיבו קאפיטאנס מהליגה הפורטוריקנית.
ביוני 2007 חתם במכבי תל אביב לשתי עונות; פתח בחמישייה הראשונה באופן כמעט קבוע, והגיע עם הקבוצה לשלב הטופ 16, במהלכו נפצע בצורה קשה בברך נגד אולימפיאקוס היוונית, ונאלץ לסיים את העונה. פייזר רשם בעונה זאת ממוצעים של 13.8 נקודות ו-4.7 ריבאונדים למשחק. לאחר פציעתו הודיעה הקבוצה לשחקן על שחרורו. במקומו הוחזר מורילו בקר. ב-2008, עם חזרתו של פיני גרשון למכבי תל אביב, הוחזר גם פייזר הפצוע. פייזר חזר מהפציעה במהלך הפגרה למשחק האימון מול פרנקפורט. ב-28 בינואר שוחרר פייזר ממכבי תל אביב, לאחר שלא הרשים אחרי הפציעה שלו.
ב-7.2.09, חתם פייזר בקבוצת ארסיבו מפוארטו ריקו.
בחודש דצמבר 2010 חזר פייזר לישראל וחתם בקבוצת מכבי אשדוד מליגת העל, אך כעבור שישה ימים שוחרר מהקבוצה, בנימוק שלא עבר את הבדיקות הרפואיות.
שער מנסור

היסטוריה

מבנה השער הושלם בשנת 1732 על ידי מולאי עבדאללה שהיה בנו של הסולטאן מולאי איסמעיל. שער זה מסמן את הכניסה הראשית של הארמון הקיסרי שנבנה עבור מולאי איסמאיל ואל העיר העתיקה של מקנס. הדלת עוצבה על ידי נוצרי מומר לאסלאם ששמו היה: "מנסור" ומכאן שמו: "שער מנסור". מבנה השער הוא חלק מהמורשת המוגנת של מקנס מאז שנת 1914 ומאז 1996 משמש בתור אתר מורשת עולמית יחד עם העיר העתיקה של מקנס.

מבנה השער והכיכרות סביבו

מבנה השער מפריד בין הכיכר החיצונית הקרויה: כיכר אל-הדים הצמודה אל חומת העיר העתיקה של מקנס ובין הכיכר הפנימית הקרויה: כיכר ללה עוודה ששימשה בתור "מגרש המסדרים המלכותי". בצמוד אל השער בתוך החומות נמצאים: מבנה האורוות של פרשי המסדר המלכותי, בית הכלא המלכותי ו-מוזיאון העיר מקנס. את השער מעטרת קרמיקה ירוקה עם ציורים בעלי מווטיבים איסלמיים. עמודי השער הלבנים הם עמודים שעמדו בעבר בעיר הרומית: "ווליביליס" הנמצאת כ-30 ק"מ צפונית לעיר.
פאטי מקורמק

ביוגרפיה

מקורמק נולדה בשם פטרישיה אלן רוסו בשכונת ברוקלין שבניו יורק. בתם של פרק רוסו, כבאי ואליזבת' מקורמק. החלה לשחק ולדגמן מגיל 4.

קריירה

מקורמק החלה את דרכה בגיל שבע בטלוויזיה ופרצה לתודעה בגיל 11 בסרט האימה של מרווין לרוי "הזרע הרע" בתפקיד הילדה הרוצחת רודה פנמרק. הופעתה הפכה עם השנים לאייקונית ובעבורה היא הועמדה לפרס אוסקר לשחקנית המשנה הטובה ביותר.
מקורמק לא הצליחה לשחזר את הצלחתה הגדולה כילדת פלא בהוליווד, היא מיעטה להופיע בלהיטי קולנוע ושיחקה רק בסרטו של מייקל קורטיז "הרפתקאותיו של האקלברי פין" ובסרטי האימה הזניחים "חרק" ו"שטח רדוד". מקורמק שיחקה כשחקנית אורחת במשך חמישה פרקים בסדרת הפשע המצליחה "הסופרנוס" בתפקיד ליזה אמה של אדריאנה לה סרווה (דראה דה-מתאו).
בשנת 2008 גילמה מקורמק את דמותה של פאט ניקסון אשתו של נשיא ארצות הברית ריצ'רד ניקסון (פרנק לנגלה) בדרמה הפוליטית של רון הווארד "פרוסט/ניקסון". 
בשנת 2012 השתתפה מקורמק בדרמה של פול תומאס אנדרסון "המאסטר" בתפקיד האלמנה מילדרד דרומונד.

חיים אישיים

למקורמק 2 ילדים מנישואיה למסעדן רוברט ריצ'רד קטניה, שהסתיימו בגירושין.
צבי הירש מסליאנסקי

צבי הירש מסליאנסקי (באנגלית: Tzvi Hirsch Masliansky; ג' בסיוון ה'תרט"ז, 6 ביוני 1856 - ה' בשבט ה'תש"ג, 11 בינואר 1943) היה דרשן יהודי מפורסם, שפעל באימפריה הרוסית ובארצות הברית. הוא התפרסם בשל נאומיו הציוניים, וכונה בתואר "המטיף הלאומי".

ביוגרפיה

נולד לחיים מסליאנסקי בעיר סלוצק שבפלך מינסק ברוסיה הלבנה. למד מגיל 12 במשך שנתיים בישיבת מיר, בהיותו בן 14 נפטר אביו. הוא נסע לפוריץ ולמד אצל הרב המקומי, ר' יחיאל מיכל וולפסון. אחרי תום לימודיו שימש כמורה לעברית ו"מגיד מישרים" בפינסק במשך 14 שנים. בשנת 1887, עבר ליקטרינוסלב וגר בה עד 1891. בשלב זה, פגש אותו משה לייב ליליינבלום שעמד על כשרונו כמטיף, שידל אותו לנטוש את ההוראה ולהתמקד בתעמולה למען חובבי ציון. מסליאנסקי היה למגיד נודד ועבר בין ערי רוסיה כשהוא נושא את דרשותיו בהן עסק בעיקר בציונות ולאומיות יהודית. דרשותיו שהקנו לו שם של דרשן ומטיף מן השורה הראשונה, נישאו בדרך כלל ביידיש, אך לעיתים גם בעברית. הוא ביקר במסע דרשותיו באודסה וערים גדולות אחרות, וב-1894 הגיע לאנגליה, ממנה היגר לארצות הברית כעבור שנה.
בארצות הברית המשיך בתחילת דרכו במסעות נאומים, וב-1898 קיבל במה קבועה לנאום בה, במכון היהודי במזרח ברודוויי  שבמנהטן. הוא היה נושא נאום שבועי במכון מדי שבת לפני קהל המונים. בן-ציון אייזנשטט כתב עליו כי "ברא תקופה חדשה בדרוש". 
ב-1902 היה ממייסדי העיתון היהודי "די וועלט" בניו יורק, ועורכו הראשון במשך כמה שנים.
מלבד ספר הדרשות שהדפיס "מאסליאנסקי'ס דרשות פיר שבתות וימים טובים" (1909), כונסו כתביו ודרשותיו לאחר מותו בשלושה כרכים בשם "כתבי מאסליאנסקי" (ניו יורק: היברו פאבלישינג קאמפאני, תרפ"ט, 1929). הספר כולל גם את "ספר הזכרונות והמסעות" שלו.
צבי הירש מסליאנסקי נפטר בברוקלין והותיר אחריו את רעייתו, חמישה ילדים ונכדים. חתנו היה הסופר והביבליוגרף פנחס טורברג.
על שמו רחוב בשכונת רמות בירושלים.
ג'ף גולדבלום

קורות חיים

גולדבלום נולד בפיטסבורג, פנסילבניה למשפחה יהדות אורתודוקסית. החל לשחק בתיאטרון בשנת 1969.
ב-1980 נישא לפטרישיה גול, ובשנת 1986 בני הזוג התגרשו. בשנת 1987 התחתן עם ג'ינה דייוויס איתה שיחק בסרט "הזבוב" והתגרש ב-1990. ב-2014 התחתן עם הרקדנית הקנדית אמילי ליווינגסטון והם הורים לשניים.

קריירה

ב-1974 החלה הקריירה הקולנועית שלו, בתפקיד קטן בסרט "משאלת מוות". 
זכה בפרס סאטורן על משחקו בסרט "הזבוב". 
ב-1993 הופיע בסדרה "פארק היורה" בתפקיד ד"ר איאן מלקולם, המומחה לתורת הכאוס.
בשנת 1995 ביים את הסרט "הפתעות קטנות", עליו היה מועמד לפרס אוסקר ב-1996. 
ב-1997 חזר ל"פארק היורה: העולם האבוד" בתפקיד ד"ר מלקולם, הפעם כדמות ראשית ובוגרת יותר, ביחד עם חברתו (ג'וליאן מור) ועם הבת שלו מנישואין קודמים (ונסה לי צ'סטר).
שיחק במספר תפקידים בסדרות טלוויזיה, בהם הופעת אורח ב-2005 בסדרה "ויל וגרייס", עליה היה מועמד לפרס אמי, כיום (2010) המשתתף בסדרה "חוק וסדר: כוונה פלילית" מאז 2009 בתור הבלש "זאק ניקולס".
בשנת 2010 שיחק בקומדיה הרומנטית "אהבה בהחלפה" בכיכובה של ג'ניפר אניסטון.
ב-2017 שיחק בסרט האקשן "תור: ראגנארוק", הסרט השלישי בסדרת סרטי "תור".
ב-2018 שב לגלם את דמותו של ד"ר מלקולם בסרט "עולם היורה: נפילת הממלכה", כד"ר מלקולם שנואם בפני הקהילה הבינלאומית בתפקיד אורח.. באותה שנה שיחק גם בסרט "מלון ארטמיס". 
ב-2018 לראשונה גולדבלום הוציא אלבום של מוזיקת ג'אז.
יהושע גילוץ

ביוגרפיה

נולד בפתח תקווה, אחד מחמישה ילדיהם של דבורה ומנחם גילוץ ממייסדי תל אביב. בשנים 1936–1940 למד הנדסת מכונות במכללה הטכנית נורת'האמפטון שבבריטניה. 
במלחמת העולם השנייה התנדב לחיל האוויר המלכותי, עבר קורס קצינים ושירת כקצין ומהנדס בפיקוד התובלה, שימש מפקד שלוחת מסלול בסקוטלנד, אחראי על השבחת מטוסים בלהק 41, נשלח לבומביי ושימש אחראי לנושאים טכניים בשדות תעופה במזרח הרחוק, השתתף במערכה בזירה הדרום-מזרח אסייתית והיה שותף לתכנון הפלישה ליפן. בתום המלחמה הוצב כקצין טכני במפקדת כנף תובלה בשדה התעופה חבניה בעיראק. השתחרר מהשירות בדרגת סקוודרון-לידר (המקבילה למייג'ור). ב-1946 חזר לארץ ישראל ועבד במחלקת העבודות הציבוריות של ממשלת המנדט הבריטי.
ב-1943 שהה בחופשה בארץ ישראל והתבקש על ידי ראשי ההגנה לחבר תוכנית להקמת כוח אווירי עברי במחתרת, הוצע לו לעמוד בראש הכוח שיוקם אך הוא סירב וציין כי ראוי שטייס יעמוד בראשותו. לאחר שחרורו מהצבא הבריטי סייע בהקמת שירות האוויר, שימש קצין לענייני מודיעין, ונשלח לאירופה לרכוש מטוסים. לאחר הקמת המדינה מונה למפקד בסיס רמת דוד שפינו הבריטים ופיקד עליו במהלך מלחמת העצמאות. 
לאחר שחרורו חזר לעבוד במע"צ. ב-1951 התגייס שוב לצה"ל ומונה לראש אגף ציוד במטה חיל האוויר ולאחר מכן שימש ראש אגף אפסנאות במטה החיל. ב-1956 השתחרר, עבד בחברת יצהר, במפעל אמקור, בחברת הנפט הלאומית, וב-1961 ניהל את הקמת מלון הילטון תל אביב. שהיה רב הקומות הראשון בישראל. הקים מפעלים בבוליביה, בפיליפינים ובאיראן. היה חבר הנהלת אגודת החי בר בערבה, ושותף פעיל בהקמת אגף הנצחה למתנדבי הצבא הבריטי במוזיאון "בית הגדודים" באביחיל. 
גילוץ היה נשוי לרותי אפרתי-סוקולוביץ, שנרצחה בטבח בנמל התעופה לוד. נפטר בינואר 2016 ונקבר בבית העלמין בזכרון יעקב.